Svaki put kad dođete u gradski park, prođete lokalnim cestama, putevima, stazama, posjetite neku od manifestacija koja se organizira pod pokroviteljstvom općine, svjedočite potrošnji svog novca, novca poreznih obveznika.

####### NAJZNAČAJNIJI PROJEKTI U 2019. GODINI KOJI SE PLANIRAJU REALIZIRATI NA PODRUČJU OPĆINE VELIKA KLADUŠA:

1- Projekat 'Zaštita i promocija kestena' (u nastavku 'Kesten') realizira se u okviru EU Programa Interreg IPA prekogranične suradnje Hrvatska -Bosna i Hercegovina-Crna Gora 2014-2020. Ukupna vrijednost projekta iznosi 589.558,39 EUR. Općina Velika Kladuša je nositelj projekta kojeg implementira u partnerstvu sa općinom Bužim i Poljoprivrednim zavodom USK sa bosanske strane, te Općinom Vojnić, Gradom Karlovac i Centrom za šljivu i kesten iz Petrinje sa hrvatske strane. Projekat traje 30 mjeseci i realizirat će se u periodu 01.07.2017 - 31.12.2019. godine. U 2019. godini za realizaciju projektnih aktivnosti Općina Velika Kladuša planirala je 130.000 KM. Evropska unija sufinansira projekat u iznosu 85% odobrenih sredstava. Glavni cilj projekta je povećati zaštitu i upravljanje rizikom kestenovih šuma u pograničnom području Hrvatska - BiH kroz zajedničke aktivnosti i promociju. Glavne ciljne skupine su lokalno stanovništvo, poljoprivrednici, lokalna vlast, relevantne institucije i stručnjaci u ovoj oblasti.

2- WATSAN projekat vodoopskrbe i odvodnje otpadnih voda koji se realizira na području općine Velika Kladuša od desetog mjeseca 2015. godine. Do sad je uloženo 1.063.284,58 KM iz kreditnih sredstava EIB -a koje su odobrene općini Velika Kladuša. U 2019. godini planiran je nastavak projekta (izgradnja sekundarne mreže i regulacija rijeke Kladušnice).

####### NAJZNAČAJNIJA ULAGANJA IZ BUDŽETA OPĆINE VELIKA KLADUŠA U 2019. GODINI (4.442.227 KM)

- 1.Projekat kanalizacije i regulacije (525.000 KM) - finansiranje regulacije rijeke Grabarska i ulaganje u projekat kanalizacije koji se implementira na području općine.
- 2.Finansiranje investicionog održavanja, zaštite, rekonstrukcije i izgradnje lokalnih cesta, gradskih ulica i nerazvrstanih cesta (1.429.395 KM) - nastavak projekata asvaltiranja, rekonstrukcije i izgradnje lokalnih cesta, gradskih ulica i nerazvrstanih cesta.
- 3.Izgradnja stanova po projektu socijalnog stanovanja u okviru CEB II projekta (90.000 KM) koji se finansira iz kreditnih sredstava - Projekat razvojne banke Vijeća Europe koji ima za srvhu zatvaranje kolektivnih centara stanovanja. Općina iz vlastitih sredstava finansira troškove nabavke zemljišta,ishođenja odobrenja za građenje, troškove projektovanja, usluge nadzora i ostale naknade. Planirana je izgradnja zgrade socijalnog stanovanja sa 20 stambenih jedinica na području stambenog kompleksa Joše.
- 4 .Finansiranje prioritetnih strateških projekata po MEG projektu (160.000 KM). Planirana je izgradnja novih vodovodnih sistema na području općine. 80.000 KM je učešće općine Velika Kladuša dok se iz MEG projekta očekuje preostalih 50%.
- Cilj MEG projekta je poboljšanje sistema upravljanja razvojem, te usluga u sektorima zaštite životne sredine i ekonomskog razvoja (okolišnim i ekonomskim sektorima).Poboljšanja će rezultirati boljim uslugama za građane na lokalnom nivou, te većom odgovornošću i izgradnjom povjerenja između lokalnih vlasti, građana i privrede. Posebna pažnja će se posvetiti poboljšanju uslova života ugroženih grupa stanovništva. MEG projekat je 12 - godišnja inicijativa koja se provodi u 3 faze:
- - pripremna faza (juli-decembar 2015. godine) - realizovana;
- - prva faza (2016-2019) - u toku i
- Naredne dvije faze (2020-2027). Financijski okvir za za pripremnu i prvu fazu iznosi cca 12 miliona CHF. Financijska podrška MEG projekta će biti bazirana na rezultatima rada svake izabrane JLS u svakoj godini.
- 5.Eksproprijacija - otkup zemljišta (100.000 KM) - nastavak projekta izgradnje kanalizacione mreže u okviru WATSAN projekta. Općina je obavezna da riješi imovinsko pravne odnose radi dobijanja odobrenja za građenje uslijed čega se javljaju troškovi otkupa zemljišta neposredno uz riječna korita Kladušnice i Grabarske.
- 6. Projekat izgradnje garaža (400.000 KM) - planiran projekat čija realizacija je u toku.
- 7.Izgradnja objekata za potrebe mjesnih zajednica (100.000 KM)
- 8. Projekat izgradnje skloništa (300.000 KM) - utrošak namjenskih sredstva za izgradnju skloništa.